SKRIFTLIG FORESPØRGSEL E-2648/99

af Roberta Angelilli (UEN) til Kommissionen

(12. januar 2000)

Om: Forurening fra elektromagnetiske bølger

Den 11. juni 1998 offentliggjordes forslaget til Rådets henstilling om begrænsning af befolkningens eksponering for elektromagnetiske felter 0 Hz-300 GHz (KOM(98) 268).

I Italien og navnlig i Rom er man særdeles bevidst om problemet med forurening fra elektromagnetiske bølger, bl.a. takket være mobiliseringen fra borger- og forbruger- og miljøsammenslutningsside.

Også Rom Kommune har for nylig offentliggjort en beslutning om problemet (nr. 5187 af 29.12.1998), som imidlertid er helt utilstrækkelig som følge af de knappe garantier, den opstiller for beskyttelsen af borgernes helbred.

På baggrund heraf og på baggrund af svaret på den foregående forespørgsel om dette emne af 11.7.1997 (E-2630/97)(1) fremgår det altså, at der er behov for foranstaltninger med henblik på en nøjagtig kontrol med forureningen fra elektromagnetiske bølger, en kontrol der i dag reelt er en umulighed som følge af manglen på teknisk udstyr hos de ansvarlige lokale sundhedscentre.

Kan Kommissionen på baggrund af ovenstående oplyse:

1. om ikke den mener, at mobiltelefoniselskaberne ETACS's, DCS's og DECT's antenner også bør være omfattet af de nødvendige forskrifter?

2. om ikke der inden for rammerne af grænserne for eksponering for elektromagnetiske bølger bør fastsættes en yderligere grænse for risikogrupper, der befinder sig i nærheden af kilder til elektromagnetiske bølger, f.eks. personer med proteser såsom pacemakere m.v. (f.eks. når sådanne personer befinder sig i nærheden af hospitaler), og for områder i nærheden af skoler?

3. om ikke undersøgelsen af elektromagnetisk forurening bør tage hensyn til de samlede værdier i et område og ikke kun til værdierne i forbindelse med det anlæg, der skal installeres?

4. om ikke den finder det hensigtsmæssigt at lukke anlæg, der ikke overholder sikkerhedsgrænserne for menneskets helbred?

5. om ikke det ville være på sin plads at begrænse den stadig større forekomst af forstærkerantenner ved at gå over til roaming mellem de forskellige selskaber?

6. hvad dens generelle syn på dette spørgsmål er?

(1) EFT C 102 af 3.4.1998, s. 78.

Svar afgivet på Kommissionens vegne af David Byrne

(23. februar 2000)

Kommissionen ønskede med sit forslag til henstilling 1999/519/EF om begrænsning af befolkningens eksponering for elektromagnetiske felter (0 Hz-300 GHz)(1), der blev vedtaget af Rådet den 12. juli 1999, at bidrage så meget som muligt til at opnå det højeste beskyttelsesniveau for EU-borgernes sundhed på et meget følsomt område, der ikke var omfattet af nogen fællesskabslovgivning.

Henstillingen henviser i sin ordlyd ikke til nogen bestemte apparater, og den omfatter således enhver kilde til ikke-ioniserende stråling, herunder antenner og relæstationer til mobiltelefoni. Spørgsmålet om interferens med følsomt medicinsk udstyr behandles inden for rammerne af den elektromagnetiske kompatibilitet og af lovgivningen vedrørende medicinske anordninger.

Det vil på grundlag af de europæiske standarder, der snart træder i kraft, og som skal sikre, at udstyret overholder de anbefalede basisrestriktioner og referenceniveauer, være muligt at udføre målinger af miljøforholdene og iværksætte tekniske tilpasninger (roaming mellem operatører, omstrukturering af nettene), såfremt det påvises, at befolkningen er udsat for højere værdier end anbefalet.

Kommission følger denne sag på tæt hold og agter at gøre brug af sin ret til at fremsætte lovforslag, hvis de forskningsprogrammer, der i øjeblikket udføres under Kommissionen, måtte påvise forekomsten af nye sundhedsricisi.

(1) EFT L 199 af 30.7.1999.